# Kúpna zmluva č. \_\_\_

uzatvorená
podľa § 409 a nasl. zákona č. 513/1991 Zb. Obchodného zákonníka v znení neskorších predpisov (ďalej len „**ObZ**“) a podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „**ZVO**“)

(ďalej len „**zmluva**“)

medzi zmluvnými stranami:

**Predávajúci:**

Názov: \_\_\_

Sídlo: \_\_\_

Zastúpený: \_\_\_

Zapísaný: \_\_\_

IČO: \_\_\_

DIČ: \_\_\_

IČ DPH: \_\_\_

Bankové spojenie: \_\_\_

Číslo účtu (IBAN): \_\_\_

(ďalej ako „**predávajúci**“)

a

**Kupujúci:**

Názov: **Bratislavské centrum služieb, príspevková organizácia**

Sídlo: Primaciálne nám. 1, 814 99 Bratislava, Slovenská republika

Zastúpený: Ing. Tatiana Kyselová, riaditeľka

IČO: 55 365 493

DIČ: 2121980201

Bankové spojenie: \_\_\_

Číslo účtu (IBAN): \_\_\_

(ďalej ako „**kupujúci**“)

(predávajúci a kupujúci spolu ďalej aj „**zmluvné strany**“)

## Článok I.Úvodné ustanovenie

1. Táto zmluva sa uzatvára na základe Výzvy č. \_\_\_ – „Nákup softvérových licencií pre potreby Bratislavského centra služieb“ prostredníctvom dynamického nákupného systému „Nákup softvérových licencií“ zriadeného dňa \_\_\_. Oznámenie o vyhlásení verejného obstarávania bolo uverejnené v Úradnom Vestníku EÚ dňa \_\_\_ pod značkou \_\_\_ a vo Vestníku verejného obstarávania č. \_\_\_ zo dňa \_\_\_ pod značkou \_\_\_.
2. Zmluvné strany berú na vedomie, že kupujúci v zmysle § 11 ods. 1 ZVO nesmie uzavrieť zmluvu s uchádzačom alebo uchádzačmi, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora alebo ktorých subdodávatelia, ktorí majú povinnosť zapisovať sa do registra partnerov verejného sektora, nie sú zapísaní v registri partnerov verejného sektora.
3. Predávajúci prehlasuje, že v prípade, ak sa na neho vzťahuje povinnosť zápisu do registra partnerov verejného sektora, je a počas celého trvania tejto zmluvy ostane zapísaný v registri partnerov verejného sektora v súlade s § 11 ZVO. Predávajúci zodpovedá za a zaväzuje sa zabezpečiť, aby každý jeho subdodávateľ, ktorý sa podieľa na plnení tejto zmluvy, bol počas celého trvania tejto zmluvy zapísaný v registri partnerov verejného sektora, ak sa na neho povinnosť zápisu vzťahuje.

## Článok II.Predmet zmluvy

1. Predmetom tejto zmluvy je záväzok predávajúceho dodať kupujúcemu dielo alebo jeho rozmnoženinu a softvérové licencie (ďalej ako „**predmet kúpy**“ alebo „**tovar**“) v lehote a spôsobom určených kupujúcim, v požadovanom množstve a kvalite jednotlivých položiek bližšie špecifikovaných v prílohe č. 1 k tejto zmluve („Opis predmetu zákazky“).
2. Predávajúci sa zaväzuje, že za podmienok dohodnutých v tejto zmluve dodá kupujúcemu tovar a kupujúci sa zaväzuje za podmienok dohodnutých v tejto zmluve tovar od predávajúceho prevziať a zaplatiť za neho predávajúcemu dohodnutú kúpnu cenu.
3. Predávajúci sa zaväzuje, že tovar zabezpečí minimálne v rozsahu, aký určujú štandardné licenčné podmienky koncového užívateľa tovaru určené poskytovateľom licencie, s ktorými je tovar bežne predávaný a/alebo distribuovaný, a to tak, aby užívacie právo kupujúceho ako koncového užívateľa nebolo vo vzťahu k týmto štandardným licenčným podmienkam akokoľvek obmedzené. Predávajúci je povinný kupujúcemu dodať alebo sprístupniť štandardné licenčné podmienky koncového užívateľa tovaru. Porušenie povinnosti predávajúceho v zmysle tohto ustanovenia sa považuje za podstatné porušenie zmluvy.

## Článok III.Dodacie podmienky

1. Predávajúci sa zaväzuje dodať kupujúcemu tovar podľa článku II. tejto zmluvy na vlastnú zodpovednosť a vlastné nebezpečenstvo v kvalite, množstve a termíne podľa tejto zmluvy.
2. Predávajúci zodpovedá za to, že tovar bude mať v čase dodania vlastnosti deklarované v prílohe č. 1 tejto zmluvy a/alebo inak obvyklé vlastnosti.
3. Zmluvné strany sa dohodli, že predávajúci je povinný dodať kupujúcemu tovar v lehote do **jedného (1) kalendárneho dňa odo dňa nadobudnutia účinnosti tejto zmluvy**, pričom platí, že dodaním tovaru sa rozumie umožnenie aktivácie požadovaného počtu softvérových licencií. Lehotu dodania tovaru je možné zmeniť len po vzájomnej písomnej dohode oboch zmluvných strán formou dodatku k tejto zmluve v súlade s článkom IX. ods. 2 tejto zmluvy.
4. Kupujúci je oprávnený prevziať tovar aj pred dohodnutým termínom jeho dodania. Predávajúci je povinný vyzvať kupujúceho na prevzatie tovaru minimálne jeden (1) kalendárny deň vopred.
5. Predávajúci sa zaväzuje, že dodaný tovar bude nový (originálny), nepoužitý, neopotrebovaný, spĺňajúci všetky technické, právne a iné normy viažuce sa na tovar, ako aj bez akýchkoľvek právnych a faktických vád. Predávajúci je povinný dodať tovar spolu s nasledovnou dokumentáciou: dohoda MPA a potvrdenie CSP pre Microsoft riešenia a záručný list.
6. V prípade omeškania predávajúceho s povinnosťou dodať predmet kúpy v termíne v zmysle ods. 3 tohto článku zmluvy je kupujúci oprávnený uplatniť si voči predávajúcemu zmluvnú pokutu vo výške 100,00 EUR (slovom: sto eur a nula eurocentov), a to za každý aj začatý deň omeškania, pričom právo kupujúceho na náhradu škody tým nie je dotknuté. Bez ohľadu na uvedené, ak predávajúci nedodá kupujúcemu tovar v lehote podľa ods. 3 tohto článku zmluvy, takéto konanie sa považuje za podstatné porušenie zmluvy zo strany predávajúceho. Za podstatné porušenie zmluvy zo strany predávajúceho sa považuje aj dodanie tovaru bez požadovanej dokumentácie.
7. Kupujúci si vyhradzuje právo odmietnuť prevziať tovar, ak tovar svojimi vlastnosťami, resp. kvalitou alebo špecifikáciou nezodpovedá tovaru deklarovanému predávajúcim pri podpise tejto zmluvy. Kupujúci si vyhradzuje právo odmietnuť prevziať tovar taktiež aj pre iné, preukázateľné vady dodaného tovaru.

## Článok IV.Kúpna cena, platobné podmienky a prevod vlastníckeho práva k predmetu kúpy

1. Jednotkové ceny za predmet kúpy uvedené v prílohe č. 2 k tejto zmluve sú stanovené v zmysle § 3 zákona č. 18/1996 Z. z. o cenách v znení neskorších predpisov, vyhlášky MF č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov.
2. Zmluvné strany spoločne vyhlasujú, že jednotkové ceny za predmet kúpy sú maximálne a predávajúci nemá právo ich jednostranne zvyšovať.
3. Kúpna cena je dohodnutá s prihliadnutím na všetky náklady predávajúceho v súvislosti s touto zmluvou, vrátane primeraného zisku, prípravy všetkej dokumentácie, zabezpečenia všetkých povolení, licencií, cla, daní (okrem DPH), personálneho zabezpečenia, dopravy, prác, licenčných a akýchkoľvek iných poplatkov, ktoré bude potrebné vynaložiť na plnenie predmetu tejto zmluvy.
4. Celková cena za dodanie predmetu kúpy predstavuje **\_\_\_ EUR bez DPH** (slovom \_\_\_ eur bez DPH), resp. **\_\_\_ EUR s DPH** (slovom \_\_\_ eur s DPH) (ďalej aj ako „**kúpna cena**“ v príslušnom gramatickom tvare).
5. Kúpna cena v zmysle ods. 4 tohto článku zmluvy je uvedená so sadzbou DPH platnou v čase uzatvorenia tejto zmluvy. Ak dôjde počas trvania tejto zmluvy k zmene sadzby DPH, bude kúpna cena fakturovaná so sadzbou DPH platnou v čase vzniku daňovej povinnosti.
6. Kupujúci uhradí predávajúcemu kúpnu cenu po riadnom dodaní všetkého tovaru v zmysle článku II. ods. 1 a článku III. ods. 3 tejto zmluvy formou bezhotovostného platobného styku na bankový účet predávajúceho uvedený v záhlaví tejto zmluvy, bez poskytnutia preddavku či zálohovej platby.
7. Kúpna cena je splatná v dvanástich rovnakých mesačných splátkach, a to na základe samostatných faktúr vystavených predávajúcim a doručených kupujúcim, s lehotou splatnosti tridsať (30) kalendárnych dní odo dňa doručenia kupujúcemu.
8. Faktúra musí obsahovať náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov a musí obsahovať predpísané náležitosti podľa zákona č. 431/2002 Z. z. o účtovníctve v znení neskorších predpisov. V prípade, že faktúra nebude obsahovať zákonom predpísané náležitosti alebo bude obsahovať chybné údaje, je kupujúci oprávnený vrátiť ju predávajúcemu na doplnenie alebo opravu. V takomto prípade sa preruší plynutie lehoty splatnosti faktúry a nová lehota začne plynúť dňom nasledujúcim po dni doručenia opravenej alebo doplnenej faktúry kupujúcemu.

## Článok V.Záručné podmienky a zodpovednosť za vady

1. Zmluvné strany sa dohodli, že záruka na tovar – záručná doba je v dĺžke 12 mesiacov a začína plynúť dňom nadobudnutia platnosti softvérovej licencie. V prípade oprávnenej reklamácie sa záručná doba uvedená v prvej vete tohto bodu predlžuje o čas, počas ktorého bola vada odstraňovaná.
2. Zmluvné strany sa dohodli, že počas záručnej doby má predávajúci povinnosť bezplatne odstrániť vadu (chybu) predmetu kúpy. Predávajúci je za týmto účelom povinný začať s odstraňovaním každej vady, na ktorú sa záruka alebo zodpovednosť predávajúceho vzťahuje, bez zbytočného odkladu. Predávajúci sa zaväzuje odstrániť reklamovanú vadu bez zbytočného odkladu, najneskôr však do štyridsaťosem (48) hodín od oznámenia vady kupujúcim podľa ods. 4 tohto článku zmluvy, ak sa zmluvné strany nedohodnú v konkrétnom prípade inak. V prípade neodstrániteľnej vady je predávajúci povinný dodať kupujúcemu bezodkladne, najneskôr však do štyridsaťosem (48) hodín od oznámenia vady kupujúcim podľa ods. 4 tohto článku zmluvy nový tovar rovnakej alebo vyššej špecifikácie. Predávajúci je oprávnený v každom prípade výskytu vady odstrániť vadu v určených lehotách výmenou tovaru za iný kus s rovnakou alebo vyššou špecifikáciou a bez vád. V prípade, ak predávajúci poruší niektorú z povinností podľa tohto odseku zmluvy, je kupujúci oprávnený zadať odstránenie vady tovaru a/alebo dodanie tovaru tretej osobe v plnom rozsahu na náklady predávajúceho. Nárok kupujúceho na náhradu škody spôsobenej porušením týchto povinností predávajúcim nie je týmto dotknutý.
3. Predávajúci zodpovedá za vady, ktoré má predmet kúpy v okamihu, keď prechádza nebezpečenstvo škody na tovare na kupujúceho, aj keď sa vada stane zjavnou až po tomto čase. Predávajúci zodpovedá taktiež za akúkoľvek vadu, ktorá vznikne po uvedenej dobe, ak je spôsobená porušením povinností predávajúceho podľa tejto zmluvy.
4. Spôsob reklamácie vád tovaru bude prebiehať najmä telefonicky a písomne prostredníctvom elektronickej pošty na uvedené kontaktné osoby:
	1. za kupujúceho: \_\_\_, tel. číslo: \_\_\_, e-mail: \_\_\_;
	2. za predávajúceho: \_\_\_, tel. číslo: \_\_\_, e-mail: \_\_\_.

Zmenu kontaktnej osoby sú zmluvné strany povinné oznámiť druhej zmluvnej strane písomne bez zbytočného odkladu, prípadne v dostatočnom predstihu vopred.

## Článok VI.Trvanie a ukončenie zmluvy

1. Táto zmluva zanikne splnením záväzkov zmluvných strán, písomnou dohodou zmluvných strán alebo okamžitým odstúpením od tejto zmluvy oprávnenou zmluvnou stranou z dôvodov uvedených v príslušných právnych predpisoch, tejto zmluve alebo v § 19 ZVO. Licenciu udeľuje predávajúci kupujúcemu v trvaní 12 mesiacov odo dňa dodania predmetu kúpy (tzv. ročná fixácia).
2. V prípade zániku zmluvy dohodou zmluvných strán, táto zaniká dňom uvedeným v takejto dohode. V dohode sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia ku dňu zániku zmluvy dohodou.
3. Ak predávajúci koná v rozpore s touto zmluvou, súťažnými podkladmi, právnymi predpismi a na písomnú výzvu kupujúceho toto konanie a jeho následky v určenej lehote neodstráni, je kupujúci oprávnený od tejto zmluvy okamžite odstúpiť, pričom nastávajú účinky okamžitého odstúpenia od zmluvy v zmysle § 349 a § 351 ObZ. Predchádzajúca písomná výzva kupujúceho nie je potrebná v prípade okamžitého odstúpenia od zmluvy zo strany kupujúceho podľa ods. 4 tohto článku.
4. Kupujúci si vyhradzuje právo okamžitého odstúpenia od zmluvy aj bez predchádzajúcej písomnej výzvy, ak predávajúci dodá tovar, ktorý nezodpovedá množstvu, akosti alebo kvalite dohodnutých v zmluve a v súťažných podkladoch. Kupujúci je oprávnený od zmluvy okamžite odstúpiť aj v prípade, ak predávajúci nedodá tovar žiadaného množstva v lehote podľa čl. III ods. 3 tejto zmluvy. Kupujúci si taktiež vyhradzuje právo odstúpiť od tejto zmluvy, resp. jej časti a vrátiť nepoškodený tovar alebo ktorúkoľvek jeho časť do štrnásť (14) dní od prevzatia tovaru, a to aj bez uvedenia dôvodu.
5. Okamžité odstúpenie od zmluvy musí mať písomnú formu a musí byť druhej zmluvnej strane doručené. Účinky odstúpenia nastávajú dňom doručenia odstúpenia druhej zmluvnej strane.
6. Za deň doručenia sa považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej lehote na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením pošty adresát neznámy alebo adresát sa odsťahoval alebo s inou poznámkou podobného významu, za deň doručenia sa považuje deň vrátenia nedoručenej zásielky odosielateľovi. Ak to bude možné alebo vzhľadom na situáciu potrebné, doručovanie písomností sa môže realizovať aj elektronicky do elektronickej schránky adresáta.
7. Zánikom zmluvy zaniknú všetky práva a povinnosti zmluvných strán podľa zmluvy, s výnimkou tých, ktoré podľa zmluvy alebo vzhľadom na svoju povahu majú trvať aj po zániku zmluvy (ako napr. nároky týkajúce sa náhrady škody, zmluvnej pokuty, licencie a pod.).

## Článok VII.Nelegálne zamestnávanie

1. Predávajúci vyhlasuje a svojím podpisom potvrdzuje, že v plnom rozsahu dodržiava a zabezpečuje dodržiavanie všetkých aplikovateľných pracovnoprávnych predpisov v oblasti nelegálneho zamestnávania (ďalej aj ako „**Pracovnoprávne predpisy**“), a to predovšetkým zákona č. 311/2001 Z. z. Zákonníka práce v znení neskorších predpisov a zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.Predávajúci vyhlasuje, že si je plne vedomý všetkých povinností, ktoré pre neho z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto zmluvy. Predávajúci sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.

## Článok VIII.Subdodávatelia a iné osoby

1. Kupujúci požaduje, aby predávajúci v tejto zmluve uviedol údaje o všetkých známych subdodávateľoch a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Zoznam subdodávateľov bude tvoriť prílohu č. 3 tejto zmluvy len v prípade, ak uchádzač uvedie, že na realizácii predmetu zákazky sa budú podieľať subdodávatelia. V prípade, že uchádzač bude realizovať predmet zákazky vlastnými kapacitami, uvedená príloha „Zoznam subdodávateľov“ sa vypúšťa.
2. V prípade, ak počas trvania zmluvy dôjde k ukončeniu spolupráce medzi predávajúcim a jeho subdodávateľom, je predávajúci povinný o tejto skutočnosti informovať kupujúceho. Subdodávateľ môže byť nahradený len s predchádzajúcim písomným súhlasom kupujúceho. Pred zmenou subdodávateľa predloží predávajúci kupujúcemu písomnú žiadosť o súhlas, ktorej prílohou budú doklady podľa ods. 1 tohto článku zmluvy a doklady preukazujúce spôsobilosť nového subdodávateľa, ak sa uplatňuje.
3. Predávajúci zodpovedá za plnenie povinností podľa tejto zmluvy subdodávateľom tak, ako keby plnenie povinností podľa tejto zmluvy realizoval sám predávajúci.
4. Plnenie povinností podľa tejto zmluvy prostredníctvom iných osôb ako osôb určených podľa tohto článku zmluvy sa považuje za podstatné porušenie tejto zmluvy zo strany predávajúceho a zakladá právo kupujúceho na okamžité odstúpenie od zmluvy bez poskytnutia dodatočnej lehoty na nápravu.

## Článok IX.Záverečné ustanovenie

1. Zmluva sa vyhotovuje v štyroch rovnopisoch, pričom každá zmluvná strana obdrží po dva rovnopisy.
2. Zmena tejto zmluvy je možná len písomnou dohodou oboch zmluvných strán, vo forme riadne očíslovaných písomných dodatkov a v súlade s § 18 ZVO.
3. Táto zmluva podlieha povinnému zverejneniu v zmysle ustanovenia § 5a ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov a zákona č. 546/2010 Z. z. ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony.
4. Táto zmluva nadobúda platnosť dňom jej podpisu oboma zmluvnými stranami a účinnosť deň nasledujúci po dni jej zverejnenia v Centrálnom registri zmlúv v súlade s platnými právnymi predpismi Slovenskej republiky.
5. Ak by niektoré z ustanovení tejto zmluvy bolo neplatné, alebo by sa takým stalo neskôr, nie je tým dotknutá platnosť ostatných jej ustanovení. V takom prípade zmluvné strany dohodnú náhradnú úpravu, ktorá najviac zodpovedá cieľu sledovanému neplatným ustanovením.
6. Predávajúci nie je oprávnený previesť práva a povinnosti vyplývajúce z tejto zmluvy na tretiu osobu, a ani jednostranne započítať vzájomné pohľadávky vyplývajúce z tejto zmluvy bez predchádzajúceho písomného súhlasu kupujúceho.
7. Právne vzťahy založené touto zmluvou, ak ich táto zmluva výslovne neupravuje, sa riadia príslušnými ustanoveniami Obchodného zákonníka a ostatnými platnými právnymi predpismi SR.
8. Akékoľvek spory a nároky vyplývajúce z tejto zmluvy alebo s ňou súvisiace sa budú riešiť predovšetkým rokovaním a dohodou zmluvných strán v dobrej viere a s dobrým úmyslom. zmluvné strany sa dohodli, že v prípade, ak akékoľvek spory alebo nároky vyplývajúce z tejto zmluvy alebo s ňou súvisiace nevyriešia dohodou, rozhodne o nich kauzálne a miestne príslušný slovenský súd.
9. Zmluvné strany vyhlasujú, že si zmluvu prečítali, s jej obsahom sa riadne a podrobne oboznámili, pričom všetky ustanovenia zmluvy sú im zrozumiteľné a dostatočne určitým spôsobom vyjadrujú slobodnú a vážnu vôľu zmluvných strán, ktorá nebola prejavená ani v tiesni ani za nápadne nevýhodných podmienok, a že sú oprávnení s predmetom zmluvy nakladať a ich spôsobilosť nie je ničím obmedzená, čo zmluvné strany nižšie potvrdzujú svojimi podpismi.

 **Záväznou a neoddeliteľnou súčasťou tejto zmluvy vo forme príloh sú:**

 Príloha č. 1 Opis predmetu zákazky

 Príloha č. 2 Návrh na plnenie kritéria

 Príloha č. 3 Zoznam subdodávateľov

 V ............................, dňa .................... V Bratislave, dňa ......................

 ................................................ .........................................................

 Predávajúci Kupujúci

# Príloha č. 3 - Zoznam subdodávateľov

Na realizácii predmetu zákazky: „**Nákup softvérových licencií pre potreby Bratislavského centra služieb“** sa budú podieľať nasledovní subdodávatelia:

|  |  |  |  |  |
| --- | --- | --- | --- | --- |
| **P. č.** | **Obchodné meno alebo názov / meno a priezvisko** | **Sídlo alebo adresa pobytu** | **Identifikačné číslo (IČO) alebo dátum narodenia (ak nebolo pridelené IČO)** | **Oprávnená osoba (meno a priezvisko, adresa pobytu, dátum narodenia)** |
| 1. |  |  |  |  |
| 2. |  |  |  |  |
| 3. |  |  |  |  |

Pozn.:

V zmysle § 2 ods. 5 písm. e) zákona o verejnom obstarávaní **je subdodávateľom hospodársky subjekt,
ktorý uzavrie alebo uzavrel s úspešným uchádzačom písomnú odplatnú zmluvu na plnenie určitej časti zákazky.**